《初夏同孝叔游朱氏园》
宋代·张伯玉

冻醪卢橘助登临，此地相逢旧有音。
石润自知梅信蚤，池方应为玉流深。
诗成千色排清砌，话久花枝转夕阴。
不见辟疆妨底事，月楼归去正龙吟。

作者简介：建州建安人，字公达。第进士。尝为苏州郡从事。仁宗嘉祐中为御史，出知太平府，后为司封郎中。工诗善饮，时号张百杯，又曰张百篇。有《蓬莱集》。